雪後領兒輩行散
作者：楊萬里
朝代：宋

paragraphs: 今日意不愜，出游聊逍遥。
父子自爲伴，何須外招邀。
過溪足小倦，臨流坐危橋。
回頭顧吾廬，竹樹翳草寮。
獨有萬花亭，巋然出山椒。
高陂瀉溪水，環佩鏘瓊瑶。
飛流迸空起，平水和天摇。
舂淙到潭底，勢盡自浮漂。
蟹眼沸不停，雪山湧還消。
近觀絕洶洶，遠聽漸蕭蕭。
忽逢綠頭公，携孥鼓丹橈。
喧呼葦間出，得意似見驕。
我行爲小立，流魚偶雙跳。
人物各自適，茲游定誰超。